Angèle

**Angèle Van Laeken**, alinomata **Angèle**, naskiĝinta la 3an de decembro 1995a en Uccle (Brusela Ĉefurba Regiono), estas belga aŭtoro-komponisto-interpretisto, muzikisto kaj muzik-produktisto.

Ŝia unua albumo, *Brol*, publikigita en oktobro 2018a kaj premiita kiel disko el diamanto, vendiĝis je pli ol 500 000 ekzempleroj, 11 monatojn post sia publikiĝo.

## Biografio 
Angèle Van Laeken naskiĝis la 3an de decembro 1995 en Uccle en Belgujo. Ŝi estas la filino de la kantisto Marka kaj de la aktorino Laurence Bibot (fondintoj de la duopo pop-rok-elektro Monsieur et Madame / Sinjoro kaj Sinjorino), kaj la fratino de la rep-muzikisto Roméo Elvis.

Ŝi kreskis en Linkebeek, en la suda ĉirkaŭ-urbo de Bruselo. Ŝia patro frue kuraĝigis ŝin ke ŝi lernu pian-ludon, kio kondukis ŝin al muzika kariero.

Angèle frekventis katolikan institucion kun rigora edukado, en kiu ŝi sentis sin fremda, antaŭ ol aliri al la Lernejo Decroly, kun pedagogio inspirita de la nova edukado. La diversaj artaj opcioj de ĉi tiu duagrada lernejo ebligis al ŝi disvolviĝi kaj frekventi ĵaz-lernejon antaŭ ol partopreni la grupon de sia patro.

## Muzika kariero 
Angèle unuajn fojojn koncertis en trinkejoj de Bruselo.

Ŝi famiĝis en 2016, interalie kantante titolon de Dick Annegarn : *Bruxelles*, sed ankaŭ tra mallongaj videaĵoj sur sia Instagram-konto en kiuj ŝi miksis kanton kaj humuron. Dum la jaro 2017a, ŝi kantis ĉe antaŭ-spektakloj de la franca-kubana duopo Ibeyi kaj de la belga rep-kantisto Damso, kiun ŝi krome akompanis en lia albumo *Lithopédion*.

Ŝia unua unukanzona disko, *La Loi de Murphy*, publikiĝis fine de 2017 kaj estis milionfoje vizitita ĉe YouTube. Dua unupeca disko, titolita *Je veux tes yeux* (Mi volas viajn okulojn), estis publikigita komence de 2018. Ambaŭ filmetoj estis verkitaj de la belga fotistino Charlotte Abramow.

En majo 2018a, ŝi unuafoje koncertis en Parizo en Trianon, akompanate de MC Solaar, per la titolo *Victime de la mode* (Viktimo de la modo), kaj sekve partoprenis grandajn somer-festivalojn en Belgujo, en Francujo kaj en Svisujo, ekzemple *Les Ardentes*, *Dour*, *Garorock*, *Rock Werchter* kaj precipe la festival des Vieilles Charrues (festivalo de la Malnovaj Plugiloj).

Angèle tiam produktis *La Thune*, sian trian unupecan diskon.

Ŝi sekve anoncis la publikigon de sia unua albumo *Brol* ĉe la marko Initial. Ĝiaj titoloj estis prezentataj en aŭgusto 2018a. La albumo estis publikigita la 5an de oktobro 2018a, samtempe kiel ŝia kvara unupeca disko, *Tout oublier* (*Ĉion forgesi*), duope kun ŝia frato, Roméo Elvis. Tiu ĉi albumo ricevis sukceson ekde la komenco, interalie ĉar Angèle aperis en diversaj francaj televidaj elsendoj, kiel Taratata la 27an de oktobro. En novembro 2018a, en intervjuo por la retejo de *Télérama*, ŝi asertis ke ŝi perceptas evidentan seks-diskriminacion en la muzikaj medioj, kaj konstatis ke iuj malfacile akceptas ke ŝi mem verkas, komponas kaj produktas siajn kanzonojn. La 5an de decembro 2018a, tiu albumo *Brol* estis proklamita disko el plateno, du monatojn post sia publikiĝo. Komence de septembro 2019a, ĝi estis proklamita disko el diamanto pro vendo de 500 000 albumoj.

La 14an de aprilo 2019a, Angèle malkovrigis la filmeton *Balance ton quoi* . Pro la dusenseco de la franclingva verbo « balancer » (ĉu denunci, ĉu alĵeti), estas malfacile traduki ĉi tiun titolon. Ĝi estas kaj aludo al la kampanjo « Balance ton porc » / « Denuncu vian porkon », kaj al la konsilinda memrega kaj ribelema reago de virino fronte al maskleca konduto : « Rebatu vian "kio ? "-n » kun la subdirita malestima signifo : « Kio ? » = « Kiu estas via problemo ? ».

La 15an de junio 2019a, ŝi partoprenis je *La kanzono de la jaro* elsendita sur TF1, dank’ al la sukceso de sia titolo Tout oublier (Ĉion forgesi). En aŭgusto 2019a, ŝi partoprenis la festivalon de la reĝo Arthur.

La 8an de septembro 2019a, ŝi diskonigis la filmeton de *Flou* *(Malneta)*.

La 10an de oktobro 2019a, ŝi lanĉis novan kanzonon, *Perdus* *(Perditaj)*. Ĝi aperas sur la reeldono de ŝia albumo Brol, titolita *Brol, la suite* *(la sekvo)*.

La 8an de novembro 2019a, ŝi publikigis novan unupecan diskon, *Oui ou non (Jes aŭ ne)*, kun humura filmeto pri la reklamado.

En 2020, Angèle kunlaboris kun la londona kantistino Dua Lipa por la komuna titolo *Fever* (Febro) eltirita de la reeldono de ties albumo, *Future Nostalgia*. Ambaŭ kantistinoj estis devigataj komponi tiun pecon distance pro la koronvirusa epidemio.

En oktobro 2021-a, Angèle produktis novan unupecan diskon titolitan ''Bruxelles je t'aime* (Bruselon mi amas vin) kaj anoncis la eldonon de sia dua albumo titolita *Nonante-Cinq* (Naŭdek Kvin), kaj aĉetebla ekde la 3-a de decembro 2021-a. La saman tagon ekvideblis la videaĵo *Démons* (Demonoj) kunlabore farita kun la belga artisto Damso.

Fine de 2022, estis reeldonita *Nonante-cinq* kun kvino da novaj kanzonoj. 

## Kina kariero 
Ŝia kina kariero komenciĝis en la fako dublado. En 2019 ŝi prenis la franclingvan voĉon de la persono Gabby Gabby en *Toy Story 4*. Ŝi poste, sekve de la forpaso de Odile Schmitt en marto 2020-a, prenis la voĉon de Lola Bunny en la filmo *Space Jam : Nouvelle Ère (Nova Erao)* sur la ekranoj en julio 2021-a.

Kiel aktorino, ŝi estis elektita en 2021 de Leos Carax por ludi en la malfermo-filmo de la 74-a Festivalo de Cannes, unu el la ses akuzantinoj en la filmo *Annette* flanke de Marion Cotillard kaj Adam Driver. Ŝi poste ludis la rolon de Falbala en la venonta adapto de Astérix, *Astérix kaj Obélix : L'Empire du Milieu*, por ekmontro planita en 2023.

Pri televido, ŝi aperis en 2020 en la serio *La Flamme* (La Flamo) en la rolo de Anna, unu el la svatiĝantino de Marc (ludata de Jonathan Cohen).

La 26-an de novembro 2021-a, publikiĝis sur Netflix dokumento pri ŝia vivo, titolita *Angèle*.

## Filantropio 
Tra sia muziko kaj siaj tekstoj, Angèle montras sin engaĝita kontraŭ la seksismo, notinde en sia kanzono *Balance ton quoi*, pri kiu ŝi faris video-filmeton kunlabore kun Charlotte Abramow kaj Ophélie Secq, kun la partopreno de Pierre Niney, Antoine Gouy kaj de Nikita Bellucci.

En majo 2019a, ŝi anoncis sian kunlaboron kun la fondaĵo KickCancer (asocio kiu aktivas kontraŭ la kancero ĉe infanoj kaj rikoltas monon okaze de alvokoj al projektoj aŭ okaze de mon-kolektaj kuradoj tiaj kiaj *Run to Kick*). Ŝi fariĝis ties ĉef-subtenanto por la jaro 2019 kaj partoprenis la kuradon la 29an de septembro 2019a.

## Aliaj agadoj 
Angèle donis sian voĉon al *Gabby Gabby* en la franclingva versio de la filmo Toy Story 4 publikigita en junio 2019a.

Okaze de la Festivalo de Cannes 2019, Angèle kantis « Sans toi » (Sen vi) omaĝe al la filmisto Agnès Varda kaj al la komponisto Michel Legrand.

## Diskoj 
### Albumo el studio 
* 2018 : Brol
* 2019 : Brol, la sekvo (reeldono)
*2021 : Nonante-Cinq
*2022 : Nonante-Cinq, la sekvo (reeldono)

### Unupecaj diskoj 
### Aliaj klasitaj kanzonoj 
## Partoprenoj 
* 2017 : Roméo Elvis *kun* Angèle - *J'ai vu*
* 2017 : Caballero kaj JeanJass *kun* Angèle - *Ma story*
* 2018 : Damso *kun* Angèle - *Silence* (Ora disko)
* 2019 : Philippe Katerine *kun* Angèle kaj Chilly Gonzales - *Duo*
*2021 : Dua Lipa *kun* Angèle - *Fever*

## Turneo 
* 2018 - 2020 : *Brol Tour*

## Filmoj 
* 2019 : *Toy Story 4* de Josh Cooley : Gabby Gabby (franclingva voĉo)
* 2020 : *Annette* de Leos Carax
* 2023 : *Astérix et Obélix : L'empire du milieu'' de Guillaume Canet en la rolo de Falbala

## Distingoj 
### **Olympia Awards (FR)** 
### **MTV Europe Music Awards** 
## Tradukoj en Esperanton 
Du tradukoj estas konataj en Esperanto, sed ne publikaj (tradukis Christian Rivière). Temas pri :

* Nombreux / Multnombraj
* Ta reine / Reĝino via

Kategorio:Belgaj artistoj
Kategorio:Belgaj pianistoj
Kategorio:Belgaj kantistoj